Akula Kuphithizela Lokuthenga Ngosuku Olwandulela iKhisimusi
Ngalolusuku oluvame ukubonakala ngendlela uzulu athenga ngayo impahla lezifela emlonyeni, abathengisayo beyitshaya imali kodwa okwalonyaka kwehlukile
HARARE — Ngosuku olwandulela i-Khisimusi yalonyaka, oluvame ukubonakala ngendlela uzulu asebenzisa ngayo imali ethenga impahla lezifela emlonyeni, abathengisayo beyitshaya imali ukwedlula ezinye insuku. Kodwa okwalonyaka abathengisa ezitaladeni bathi kwehlukile ngoba uzulu ekhala ngokuthi akalayo imali yokuthenga akufunayo njengenhlalayenza. Lanxa kuyiziphithiphithi lapha emigwaqweni yedolobha leHarare, uzulu enyakazela ehamba ngokutshiyeneyo, abakubhizimusi lokuthengisa impahla ezitaladeni baveza ukuba akusikho okwansuku zonke lapho okuvame ukuphithizela imhuli zithenga impahla lokudla okuzasetshenziswa ngosuku lweKhisimusi. Abathengisayo bathi sekulomahluko omkhulu kubhizimusi ngoba bebalutshwana ababuza intengo yempahla ngenjongo yokufuna ukuthenga, bezidingela okudliwayo okuqakathekileyo okufana labompuphu. Bathi osekusengezelela kulesi simo kuyikuba inengi selikhetha ukugijimela lapho kuthengiswa khona impahla eke yasetshenziswa. IStudio Seven ikhulumisane labathengisa ezitaladeni zeHarare kanye lozulu ukuzwa phezu kwemibono yabo kukhangelwa iKhisimusi yalonyaka nxa iqathaniswa leminye iminyaka. Unkosazana Tadiwa Zindoga, ohlala emzini weEpworth, ngomunye wabathengisa ezitaladeni ze Harare egxile kakhulu kumpahla ehlukeneyo emgqaqweni uNelson Mandela. Yenake ukhala ngokungathengwa kwempahla yakhe ethi kubangelwa yikuba uzulu akalayo imali yokusebenzisa njengalokho okuvame ukwenzakala ngalesi sikhathi somnyaka. Kuthi unkosikazi Mirriam Chimbodza wase Norton yena othengisa imigodla yokuthwalela impahla, endaweni yamabhasi eyaziwa ngokuthi yi Copacana, edolobheni yeHarare, ukhala ngokuthi akazi ukuba uzakwenzanjani ngabantwana njengoba ingathengwa impahla yakhe. Bekuyisoneso lakuzulu okhala ngokuswela imali ngalesi sikhathi sekhisimusi. Umnumzana Simiso Ndiweni uthi lesi simo sibangelwa yikusilela kwemali kuzulu. Lokhe isamele limangalise lelikhefu leKhisimusi kodwa udubo eZimbabwe u Ndiweni ethi kuyinto edanisayo njalo ingebangelwa yinkokheli ebusayo, enganakekeli impilo kazulu, iphatheke ngokudlephana ukubangisana izikhundla endaweni yokuthuthukisa umnotho welizwe. Lokhu kusekelwe ngumnumzana Thabani Ndlovu oyisakhamuzi semzini we Westlea ethi vele kawusekho umahluko ukuba lusuku lweKhisimusi loba hatshi, lufana nje lezinye insuku. Uthi u Ndlovu lomnyaka ozaypo ungathembisi mahluko kodwa ebona kuzakuba ngumnyaka onzima okuphindiweyo ngoba inkokheli zingazinikeli ekuqedeni indubo kwezomnotho kodwa ephitsheka ngempi zokulwela izikhundla. Kuthi umnumzana Tendai Mhaka yena ohlala emzini wase Warren Park uthi yena akasayikholisi iKhisimusi njengalokho akhula ekwenza. Isimanga yikuba bekuyinyakazela emabhanga, uzulu ephitsheka ngokubhadala imali zabantwana besikolo. Inengi likubona kungcono ukuhle libhadalele abantwana indleko zesikolo ngayonaleyo mali enlutshwana kulokuba behluleke ukubuyela esikolo nxa sezivulwa ekuqaleni komnyaka ozayo ka 2015.